সোমবার ধর্মতলায় ছিল উত্তর কলকাতা যুব তৃণমূল কংগ্রেসের সমাবেশ। মূলত বিজেপির মঞ্চ থেকে মুকুল রায় যে তোপ দেগেছেন তার জবাব দিতেই এই সমাবেশ ডাকা হয়। তবে সমাবেশে কোনও আকর্ষণই ছিল না। তাই সমাগমের বিচারে জমেওনি সমাবেশ। মমতা বন্দ্যোপাধ্যায় তো নয়ই, যুব সভাপতি অভিষেক বন্দ্যোপাধ্যায়ও ওই সমাবেশে যোগ দেননি। দেওয়ার কথাও ছিল না। কিন্তু আশ্চর্যজনক ভাবে সেই মঞ্চে বক্তব্য রাখার জন্য আহ্বান করা হয় শুভ্রাংশুকে। দলেরই এক বিধায়ককে কেন এমন অস্বস্তি ফেলতে চাইল তৃণমূল কংগ্রেস? কেন তাঁর উপরে এমন অহেতুক চাপ তৈরি করা হল? তিনি তো এখনও পর্যন্ত কোনও বিরূপ আচরণ বা মন্তব্য করেননি। বাবা দল ছাড়ার পরেও তিনি বারবার জানিয়ে এসেছেন মমতা বন্দ্যোপাধ্যায়ই তাঁর একমাত্র নেত্রী।